初八日傳聞光州虜退又云東海之捷
作者：韓淲
朝代：宋

paragraphs: 疆埸未云靜，家國疑摇摇。
深乎帷帳籌，公卿日以朝。
虜勢固不壯，虜騎固爲驍。
强弱士氣少，戰守民力凋。
荒山澗壑冷，歲暮風蕭蕭。
百草皆爛死，撲面黄葉飄。
梟鶹互鳴嘯，狐豺紛躑跳。
禿鬢祗枯藜，竚立天益寥。
恭惟我壽皇，恢復悉有條。
咄哉開禧臣，妄動尤虛囂。
女貞亦分裂，幽燕亂無聊。
賢愚世運厄，隆替華夏焦。
羌戎漢威靈，河隍唐僖昭。
民老曾何知，但願歸富饒。
中外持論平，致君舜與堯。